寄題潯陽周氏濂溪草堂
作者：賀鑄
朝代：宋

paragraphs: 濂溪之水清，未足濯公纓。
平生抱苦節，成就此溪名。
長嘯置符傳，孤雲歸思輕。
溪頭四壁居，溪下百畝耕。
量汲奉晨盥，課樵共夕烹。
希逢杖屨遊，但聽弦歌聲。
爲客剪三徑，傳家通一經。
雙珠交照乘，合璧倍連城。
被褐有餘樂，問縑無隠情。
桂林兩枝秀，借爾俗眼榮。
昔仰名父子，今推難弟兄。
不應文範裔，遽謂公慙卿。
如襲带礪封，毋爲權利傾。
地實寢丘比，有力安得并。
勒詩高岸石，敢告後代生。